Hollolassa tarvittiin muutama joulu sitten ambulanssia. Lumisen liukkaalla tiellä ambulanssi juuttui jyrkkään ylämäkeen. Auttamaan riensi joulupukki. Pukki työnsi ambulanssia, mutta liukastui ja jäi taaksepäin valumaan lähteneen ambulanssin alle. Säikähdykseen päättyneessä tapauksessa alkoholilla oli osuutta asiaan.

Joulupukille todellakin sattuu ja tapahtuu. Sesonki on lyhyt ja kiire vaivaa. Tyypillistä joulupukille on koheltaminen liikenteessä.

Esimerkiksi Heinolassa tapahtui vuosikymmen sitten jouluaaton nokkakolari, jossa molemmissa autoissa kuskina oli joulupukki. Lahdessa taas vasta ajokortin saanut joulupukki ajoi jouluaattona 2012 elämänsä ensimmäisellä keikalleen punaisia päin ja törmäsi taksiin.

Autoileva joulupukki on tuttu näky myös automaattisen nopeusvalvonnan valokuvissa sekä terveysasemien verikokeissa. Alkoholi oli pitkään pukkien todellinen ongelma. Maaseudulla pukkeja hinattiin toistuvasti ojasta.

Pukit putkassa

Kiire ja jännitys käyvät myös joulupukin terveyden päälle. Historiasta löytyy myös tapauksia, jossa pukki on saanut kuusen juurella sairauskohtauksen ja kuollut.

Hirveitä tai ainakin ikimuistoisia ovat olleet myös tapaukset, joissa joulupukki on pudonnut rappusissa ja kaatunut liukkaalla pihalla. Nykyään, kun pukit eivät enää juurikaan käytä muovisia naamareita ja näkö toimii paremmin, lyö pukki sentään päänsä entistä harvemmin.

Palovammatkin ovat nykypukeille harvinaisia. Tekoparta ei enää kärähdä, kun pukit ovat vähentäneet tupakointiaan ja kuusen kynttilätkin ovat muuttuneet sähköisiksi.

Suomen kokeneimman pukin neuvo: Mustat silmälasit ja saappaat pelottavat lapsia Timo Pakkanen on kiertänyt ammattimaisena pukkina vuodesta 1961. Jouluaaton jälkeen hän pakkaa tavaransa ja jatkaa seuraavat päivät pukkina Kyproksella sekä Georgiassa. 80-luvulla joulupukki Pakkanen teki aattona hurjimmillaan 39 vierailua. Joulupukki Pakkanen on nähnyt vierestä pukkien siistiytymisen. Tässä konkarin vinkit 55 joulun kokemuksella: Ei missään tapauksessa alkoholia vaikka tarjottaisiin.

Aina kun lapsi kysyy jotain pitää olla vastaus.

Lapsi alkaa epäillä, jos pukki kertoo olevansa yli tuhat vuotta vanha. Pakkanen on itse tänä jouluna 368-vuotias.

Pukilla ei pidä olla naamaria, ei vitivalkoista tekopartaa eikä ainakaan vappunenää.

Mustat silmälasit pelottavat lapsia. Pukilla pitää olla vanhan ajan kevytsankaiset lukulasit, joiden yli voi katsoa.

Myös mustat saappaat pelottavat lapsia. Jalkineisiin kannattaa kiinnittää huomiota, koska lapsetkin kiinnittävät. Jos muita sopivia ei ole, voi jalkaan laittaa vanhat monot.

Ja rannekello pitää ehdottomasti jättää pois.

Ammattimaisella pukilla on oma autonkuljettaja. Kuski ja pukki tarkistavat viimeistään aatonaattona, mihin he ovat seuraavana päivänä menossa ja miten sinne ajetaan. Pukki Pakkanen muistuttaa, että nykyään pukki on selvin päin. Pukilla ei aina ole kivaa, koska vierailukohteessa kaikki muut eivät aina ole.

Taustalla on, että pukit ovat kolmessa vuosikymmenessä raitistuneet. Juuri keneenkään ei tarvitse enää laulaa haisevalle pukille tai istua tämän syliin.

Räyhäpukkien aikakaudella pukkia piti välillä oikeasti pelätä ja poliisia tarvittiin usein joulupukin kyytimiehiksi. Helsingin poliisista muistellaan, että vanhoina aikoina Töölön selviämisasemalla jouluyötä vietti välillä useampikin pukki.

Kun joulupukki lahjat vei

Suomessa joulupukki on ollut harvoin todellisena rikoksentekijänä. Ennemminkin pukki on ollut rikoksen uhrina. Poliisiammattikorkeakoulun ylläpitämissä tilastoissa selviää, että tyypillisesti pukilta on aaton edellä varastettu vaatteet.

Mutta on pukki tehnyt meillä pahaakin. Aatonaattona 2003 pukiksi pukeutunut ryösti Oulussa R-kioskin. Pienen summan rahaa saanutta tekijää ei tavoitettu.

Sen sijaan maailmalla pukkina on tehty hirveitä tekoja. Ehkä kuuluisin on vuoden 1927 aatonaaton pankkiryöstö Ciscossa Teksasissa. Massa-ammuskeluun ja kuolemantapauksiin johtanut ryöstö käynnisti aikansa suurimman etsintäoperaation. Lopulta joulupukiksi paljastui kuuluisa pankkiryöstäjä Marshall Ratliff.

Saksassa kaksi joulupukkia otti perheen panttivangiksi jouluaattona 2009. Oikeus tuomitsi pukit yli kymmeneksi vuodeksi vankilaan, vaikka raha-saalis jäi vain tuhanteen euroon.

Joulupukkeja on eri maissa epäilty ja tuomittu niin lasten ja naisten seksuaalisista ahdisteluista, pahoinpitelyistä kuin lompakoiden ja korujen varastamisistakin. Tämän vuosituhannen alussa ihmisiä kiusasivat kaupunkien puistoissa ja kaduilla myös itsensäpaljastajapukit.

Vakavan rikollisuuden piinaamassa Perussa joulupukeilla on tänä jouluna ollut ihan uusi rooli. Siellä rikollisjahdissa olevat poliisit ovat pukeutuneet pukeiksi.